MT Il-Ġurnal Uffiċjali tal-Unjoni Ewropea C 32/25

Sommarju Eżekuttiv tal-Opinjoni tal-Kontrollur Ewropew għall-Protezzjoni tad-Dejta dwar il-Proposti għal Regolament li jistabbilixxi Sistema ta’ Dħul u Ħruġ (EES) u Regolament li jistabbilixxi Programm tal-Vjaġġatur Irreġistrat (RTP)

(It-test sħiħ ta’ din l-Opinjoni huwa disponibbli bl-EN, FR & DE fis-sit tal-KEPD http://www.edps.europa.eu)

2014/C 32/12

I. Introduzzjoni

I.1. Konsultazzjoni tal-KEPD

1. Fit-28 ta’ Frar 2013 il-Kummissjoni adottat il-proposti li ġejjin (minn hawn ’il quddiem “il-proposti”): — Proposta għal Regolament tal-Parlament Ewropew u tal-Kunsill li jistabbilixxi Sistema ta’ Dħul u Ħruġ (EES) għar-reġistrazzjoni ta’ dejta tad-dħul u l-ħruġ ta’ ċittadini ta’ pajjiż terz li jaqsmu l-fruntieri esterni tal-Istati Membri tal-Unjoni Ewropea (minn hawn ’il quddiem: “il-proposta EES”) (1); — Proposta għal Regolament tal-Parlament Ewropew u tal-Kunsill li jistabbilixxi Programm ta’ Vjaġġaturi Reġistrati (RTP) (minn hawn ’il quddiem: “il-proposta RTP”) (2); — Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 562/2006 fir-rigward tal-użu tas-Sistema ta’ Dħul u Ħruġ (EES) u l-Programm ta’ Vjaġġaturi Rreġistrati (RTP) (minn hawn ’il quddiem: “il-proposta emendatorja”) (3).

2. Fl-istess jum, il-proposti ntbagħtu lill-KEPD għal konsultazzjoni. Il-KEPD kien ingħata l-opportunità li jipprovdi kummenti informali lill-Kummissjoni qabel l-adozzjoni tal-proposti.

3. Il-KEPD jilqa’ r-referenza għall-konsultazzjoni tal-KEPD, li ġiet inkluża fil-Preambolu kemm tal-proposta EES kif ukoll tal-proposta RTP.

I.2. Sfond

4. Il-Komunikazzjoni tal-2008 mill-Kummissjoni “It-Tħejjija tal-passi li jmiss fil-ġestjoni tal-fruntieri fl-Unjoni Ewropea” ssuġġeriet għodod ġodda għall-ġestjoni futura tal-fruntieri Ewropej, inkluż sistema ta’ dħul u ħruġ (minn hawn ’il quddiem “EES”) għar-reġistrazzjoni elettronika tad-dati tad-dħul u l-ħruġ ta’ ċittadini ta’ pajjiżi terzi u programm ta’ vjaġġaturi rreġistrati biex jiffaċilita l-qsim tal-fruntieri għal vjaġġaturi in bona fede (minn hawn ’il quddiem “RTP”). Hija kkunsidrat ukoll l-introduzzjoni ta’ Sistema Elettronika għall-Awtorizzazzjoni tal-Ivvjaġġar (ESTA) għal ċittadini minn pajjiżi terzi eżentati mill-viża.

5. Dawn il-proposti ġew approvati mill-Kunsill Ewropew ta’ Diċembru 2009 fil-Programm ta’ Stokkolma (4). Madankollu, fil-Komunikazzjoni tagħha tal-2011 dwar il-fruntieri intelliġenti, il-Kummissjoni (5) kkunsidrat li l-istabbiliment ta’ ESTA għandu jitwarrab għalissa billi “l-kontribut potenzjali għat-titjib tas-sigurtà tal-Istati Membri la jiġġustifika l-ġbir ta’ dejta personali fuq skala bħal din u lanqas l-ispiża finanzjarja u l-impatt fuq ir-relazzjonijiet internazzjonali.” (6) Hija ħabbret ukoll li kellha l-intenzjoni li tippreżenta proposti għal EES u RTP fl-ewwel nofs tal-2012.

6. Sussegwentement, il-Kunsill Ewropew ta’ Ġunju 2011 talab li l-ħidma fuq il-“fruntieri intelliġenti” tingħata malajr spinta ’l quddiem u talab għall-introduzzjoni tal-EES u l-RTP (7).

7. Il-Grupp ta’ Ħidma tal-Artikolu 29 kkummenta dwar il-Komunikazzjoni mill-Kummissjoni dwar fruntieri intelliġenti, li ppreċediet il-Proposti, f’ittra lill-Kummissarju Malmström tat-12 ta’ Ġunju 2012 (8). Aktar reċentement, fis-6 ta’ Ġunju 2013, il-Grupp ta’ Ħidma adotta opinjoni li staqsiet dwar il-bżonn ta’ Pakkett dwar il-Fruntieri Intelliġenti (9).

8. L-Opinjoni preżenti tibni fuq dawn il-pożizzjonijiet, kif ukoll fuq Opinjoni preċedenti tal-KEPD (10) dwar il-Komunikazzjoni tal-2011 tal-Kummissjoni dwar il-migrazzjoni (11) u fuq il-kummenti Preliminari tal-KEPD (12) dwar tliet Komunikazzjonijiet dwar il-ġestjoni tal-fruntieri (2008) (13). Hija tagħmel ukoll użu mill-kontribut mogħti waqt il-Konsultazzjonijiet tal-KEPD dwar il-pakkett dwar il-fruntieri Intelliġenti u implikazzjonijiet tal-protezzjoni tad-dejta (14).

I.3. L-Għan tal-Proposti

9. L-Artikolu 4 tal-proposta EES jispeċifika l-iskop tagħha. Il-proposta timmira li ttejjeb il-ġestjoni tal-fruntieri esterni tal-UE u l-ġlieda kontra l-migrazzjoni irregolari, l-implimentazzjoni tal-politika integrata għall-ġestjoni tal-fruntieri u l-koperazzjoni u l-konsultazzjoni bejn l-awtoritajiet tal-fruntieri u l-immigrazzjoni. Hija tipprevedi sistema li: (a) ttejjeb il-kontrolli fil-punti ta’ qsim tal-fruntieri esterni u tikkumbatti l-immigrazzjoni irregolari; (b) tikkalkula u timmonitorja l-kalkolu tat-tul ta’ permanenza awtorizzata ta’ ċittadini ta’ pajjiżi terzi ammessi għal permanenza qasira; (c) tgħin fl-identifikazzjoni ta’ kwalunkwe persuna li ma tissodisfax, jew ma tistax tissodisfa aktar, il-kondizzjonijiet biex tidħol, jew toqgħod fit-territorju tal-Istati Membri; (d) tippermetti lill-awtoritajiet nazzjonali tal-Istati Membri li jidentifikaw persuni b’permanenza b’awtorizzazzjoni skaduta u jieħdu miżuri xierqa; (e) tiġbor statistika dwar id-dħul u l-ħruġ ta’ ċittadini ta’ pajjiżi terzi għall-finijiet ta’ analiżi.

10. Is-sistema għandha tgħin fil-monitoraġġ tal-permanenza awtorizzata billi tipprovdi informazzjoni malajr u preċiża lill-gwardji tal-fruntiera u lill-vjaġġaturi. Hija tkun tissostitwixxi s-sistema attwali ta’ timbrar manwali tal-passaporti, meqjusa bħala waħda bil-mod u inaffidabbli, u ttejjeb l-effiċjenza tal-ġestjoni tal-fruntieri (15).

11. Għandha tassisti wkoll, permezz tal-ħażna tal-bijometrika, fl-identifikazzjoni ta’ persuni li ma jissodisfawx il-kondizzjonijiet biex jidħlu, jew joqogħdu fl-UE, speċjalment fin-nuqqas ta’ dokumenti ta’ identifikazzjoni. Barra minn hekk, l-EES tkun tipprovdi stampa preċiża tal-flussi tal-ivvjaġġar u tal-għadd ta’ persuni b’permanenza b’awtorizzazzjoni skaduta, u tippermetti tfassil tal-politika bbażata fuq l-evidenza, pereżempju dwar l-obbligi tal-viża. L-istatistika msemmija fl-Artikolu 4 tintuża għal dan l-aħħar għan.

12. L-EES tkun il-bażi għall-RTP, immirata biex tiffaċilita l-qsim tal-fruntieri lil vjaġġaturi frekwenti ta’ pajjiżi terzi li jkunu għaddew minn skrutinju. Il-vjaġġaturi rreġistrati jkollhom token b’identifikatur uniku biex mal-wasla u mat-tluq fil-fruntiera jintmess mal-passaġġ awtomatizzat. Id-dejta tat-token, il-marki tas-swaba’ u, jekk applikabbli, in-numru tal-istiker tal-viża jkunu mqabbla ma’ dawk maħżuna fil-Repożitorju Ċentrali u f’bażijiet oħra ta’ dejta. Jekk il-kontrolli kollha jkunu ta’ suċċess, il-vjaġġatur ikun jista’ jaqsam il-passaġġ awtomatizzat. Inkella, il-vjaġġatur ikun megħjun minn gwardja tal-fruntiera.

13. Finalment, il-proposta emendatorja għandha l-objettiv li jiġi akkomodat ir-Regolament (KE) Nru 562/2006 li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntieri (minn hawn ’il quddiem: “il-Kodiċi tal-Fruntieri ta’ Schengen”) għall-proposti ġodda tal-EES u l-RTP.

I.4. Kuntest u Struttura tal-Opinjoni preżenti

14. Il-proġett biex tiġi żviluppata sistema elettronika li tikkontrolla d-dħul u l-ħruġ fit-territorju tal-UE mhix xi ħaġa ġdida, u bosta Komunikazzjonijiet tal-Kummissjoni msemmija hawn fuq wittew it-triq għall-proposti li issa qegħdin jiġu analizzati. Huwa għalhekk fil-perspettiva ta’ dawn l-iżviluppi li l-pakkett dwar il-fruntieri intelliġenti għandu jiġi vvalutat. B’mod partikolari, jeħtieġ li jittieħdu in kunsiderazzjoni l-elementi li ġejjin.

15. Fil-Programm ta’ Stokkolma, il-Kummissjoni ħadet l-approċċ strateġiku li tivvaluta l-ħtieġa għall-iżvilupp ta’ Mudell Ewropew għall-Iskambju ta’ Informazzjoni bbażat fuq l-evalwazzjoni tal-istrumenti attwali. Dan għandu jkun ibbażat, fost oħrajn, fuq reġim b’saħħtu għall-protezzjoni tad-dejta, fuq skema ta’ ġbir tad-dejta mmirata tajjeb, u fuq razzjonalizzazzjoni tal-għodod differenti, inkluż l-adozzjoni ta’ pjan ta’ negozju għal sistemi kbar tat-Teknoloġija tal-Informatika. Il-Programm ta’ Stokkolma jfakkar il-ħtieġa li tiġi żgurata l-konsistenza tal-implimentazzjoni u l-ġestjoni tal-għodod differenti ta’ informazzjoni mal-istrateġija għall-protezzjoni tad-dejta personali u l-pjan tan-negozju għall-istabbiliment ta’ sistemi tat-Teknoloġija tal-Informatika fuq skala kbira (16).

16. L-analiżi komprensiva hija aktar meħtieġa meta wieħed jikkunsidra l-eżistenza u l-iżvilupp ulterjuri u l-implimentazzjoni ta’ sistemi tat-Teknoloġija tal-Informatika fuq skala kbira, bħall-Eurodac (17), VIS (18) u SIS II (19). L-iskema ta’ fruntieri intelliġenti hija għodda addizzjonali biex tiġbor l-ammonti massivi ta’ dejta personali fil-perspettiva ta’ kontroll tal-fruntieri. Dan l-approċċ globali ġie kkonfermat reċentement mill-Kunsill ĠAI li enfasizza l-ħtieġa għat-tagħlim mill-esperjenza ta’ SIS b’referenza b’mod partikolari għall-eskalazzjoni tal-ispejjeż. (20) Il-KEPD ikkummenta wkoll li ‘l-mudell Ewropew ta’ informazzjoni ma jistax jiġi interpretat abbażi ta’ konsiderazzjonijiet tekniċi’, fid-dawl tal-opportunitajiet kważi llimitati offruti mit-teknoloġiji ġodda. L-informazzjoni għandha tiġi pproċessata biss fuq il-bażi tal-ħtiġijiet ta’ sigurtà konkreti (21).

17. L-analiżi tal-EES u l-RTP mill-angolu ta’ privatezza u protezzjoni tad-dejta għandha ssir fil-perspettiva tal-Karta tad-Drittijiet Fundamentali tal-Unjoni Ewropea (22) (minn hawn ’il quddiem: “il-Karta”), u b’mod partikolari l-Artikoli 7 u 8 tagħha. L-Artikolu 7, li huwa simili għall-Artikolu 8 tal-Konvenzjoni Ewropea dwar id-Drittijiet tal-Bniedem (23) (ECHR), jipprevedi dritt ġenerali għar-rispett tal-ħajja privata u tal-familja, u jipproteġi lill-individwu kontra l-interferenza mill-awtoritajiet pubbliċi, filwaqt li l-Artikolu 8 tal-Karta jagħti lill-individwu d-dritt li d-dejta personali tiegħu jew tagħha tista’ tiġi pproċessata biss taħt ċerti kondizzjonijiet speċifikati. Iż-żewġ approċċi huma differenti u komplementari. Il-pakkett dwar il-fruntieri intelliġenti se jiġi vvalutat minn dawn iż-żewġ perspettivi.

18. L-Opinjoni preżenti tiffoka ħafna fuq il-proposta tal-EES – li hija ferm rilevanti mill-perspettivi tal-privatezza u l-protezzjoni tad-dejta – u hija strutturata kif ġej: — Taqsima II tinkludi valutazzjoni ġenerali tas-sistema ta’ Dħul u Ħruġ, li tiffoka fuq il-konformità maż-żewġ Artikoli 7 u 8 tal-Karta; — Taqsima III tinkludi kummenti dwar dispożizzjonijiet aktar speċifiċi tal-EES li jikkonċernaw l-ipproċessar tad-dejta bijometrika u l-aċċess mill-awtoritajiet tal-infurzar tal-liġi; — Taqsima IV tinkludi kummenti dwar kwistjonijiet oħrajn imqajma mill-EES; — Taqsima V tiffoka fuq ir-RTP; — Taqsima VI tirreferi għall-ħtieġa għal salvagwardji addizzjonali tas-sigurtà tad-dejta; — Taqsima VII telenka l-konklużjonijiet.

VII. Konklużjonijiet

102. Il-pakkett dwar il-fruntieri Intelliġenti jimmira li joħloq sistema tat-Teknoloġija tal-Informatika fuq skala kbira sabiex tissupplimenta l-mekkaniżmi eżistenti ta’ kontroll tal-fruntieri. Il-karattru legali ta’ din is-sistema jeħtieġ li jiġi evalwat fl-isfond tal-prinċipji tal-Karta, b’mod partikolari l-Artikolu 7 dwar id-dritt tar-rispett għall-ħajja privata u tal-familja u l-Artikolu 8 dwar il-protezzjoni tad-dejta personali, bl-objettiv li jivvaluta mhux biss l-interferenza mad-drittijiet fundamentali tal-iskema l-ġdida, iżda wkoll is-salvagwardji għall-protezzjoni tad-dejta pprovduti fil-Proposti.

103. F’dik il-perspettiva, il-KEPD jikkonferma li l-iskema EES proposta tikkostitwixxi interferenza mad-dritt għar-rispett tal-ħajja privata u tal-familja. Filwaqt li huwa jilqa’ s-salvagwardji fil-Proposti u jirrikonoxxi l-isforzi magħmula mill-Kummissjoni f’dan is-sens, huwa jikkonkludi li l-kwistjoni essenzjali tibqa’ n-neċessità: l-ispiża/l-effiċjenza tas-sistema tinsab fin-nofs, mhux biss f’termini finanzjarji, iżda wkoll fir-rigward tad-drittijiet fundamentali, li jidhru fil-kuntest globali ta’ skemi eżistenti u politiki tal-fruntiera.

104. Il-KEPD jagħmel ir-rakkomandazzjonijiet li ġejjin dwar l-EES: — In-neċessità u l-proporzjonalità tas-sistema setgħet biss tiġi murija posittivament skont l-Artikolu 7 tal-Karta wara li tkun ġiet stabbilita politika Ewropea ċara dwar il-ġestjoni ta’ persuni b’permanenza b’awtorizzazzjoni skaduta, u s-sistema tkun ivvalutata fl-isfond tal-kuntest aktar globali ta’ sistemi eżistenti tat-Teknoloġija tal-Informatika fuq skala kbira. — Il-prinċipji tal-protezzjoni tad-dejta għandhom jitjiebu skont l-Artikolu 8 kif ġej: — L-għanijiet għandhom ikunu limitati u d-disinn tas-sistema m’għandux ixekkel il-valutazzjoni futura ta’ kull aċċess infurzat tal-liġi possibbli għad-dejta tal-EES. — Id-drittijiet tas-suġġetti tad-dejta għandhom jiġu rinfurzati, speċjalment fir-rigward tad-dritt għall-informazzjoni u l-possibbiltajiet ta’ rimedju, u għandu jittieħed kont tal-ħtieġa għal salvagwardji speċifiċi li jikkonċernaw deċiżjonijiet awtomatizzati meħuda fir-rigward tal-kalkolu tat-tul ta’ permanenza. — Is-sorveljanza għandha tkun ikkumplimentata bi stampa ċara tal-allokazzjoni tal-kompetenzi f’livell nazzjonali, biex jiġi żgurat li s-suġġetti tad-dejta jeżerċitaw id-drittijiet tagħhom mal-awtorità rilevanti. — L-użu tal-bijometrika għandu jkun soġġett għal valutazzjoni tal-impatt immirat, u jekk ikun meqjus neċessarju, l-ipproċessar ta’ dejta bħal din għandu jkun soġġett għal salvagwardji speċifiċi rigward il-proċess ta’ reġistrazzjoni, il-livell ta’ preċiżjoni u l-ħtieġa għal proċedura ta’ riżerva. Barra dan, il-KEPD għandu dubju kbir dwar il-ġbir ta’ 10 marki tas-swaba’ minflok tnejn jew erbgħa li f’kull każ għandu jkun suffiċjenti għal skopijiet ta’ verifika. — Ir-raġunijiet li għalihom huwa neċessarju t-trasferiment ta’ dejta tal-EES lil pajjiżi terzi għar-ritorn ta’ ċittadini ta’ pajjiżi terzi għandhom ikunu sostanzjati.

105. Filwaqt li r-RTP ma tqajjimx l-istess domandi sostanzjali fir-rigward tal-interferenza mad-drittijiet fundamentali bħall-EES, il-KEPD xorta jiġbed l-attenzjoni tal-leġiżlatur dwar l-aspetti li ġejjin: — Il-bażi volontarja tas-sistema hija rikonoxxuta, imma l-kunsens għandu jiġi kkunsidrat biss bħala raġuni legali valida għall-ipproċessar tad-dejta jekk ikun mogħti liberament, li jfisser li r-RTP m’għandux isir l-unika alternattiva valida għal kjus twal u piżijiet amministrattivi. — Għandhom jiġu evitati riskji ta’ diskriminazzjoni: l-ammont kbir ta’ vjaġġaturi li ma jivvjaġġawx bi frekwenza suffiċjenti biex joqogħdu għar-reġistrazzjoni jew li l-marki tas-swaba’ tagħhom ma jistgħux jinqraw m’għandux ikun de facto fil-kategorija ta’ vjaġġaturi “b’riskju ogħla”. — Il-proċess ta’ verifika li jwassal għar-reġistrazzjoni għandu jkun ibbażat fuq aċċess selettiv għal bażijiet ta’ dejta identifikati b’mod ċar.

106. Fir-rigward tal-aspetti ta’ sigurtà, il-KEPD iqis li għall-EES u l-RTP għandhom jiġu żviluppati Pjan ta’ Kontinwità tan-Negozju u prattiki ta’ Ġestjoni tar-Riskju tas-Sigurtà tal-Informazzjoni biex jivvalutaw u jipprijoritizzaw ir-riskji. Barra minn hekk, għandha tkun prevista kollaborazzjoni qawwija bejn l-Aġenzija u l-Istati Membri.

Magħmul fi Brussell, it-18 ta’ Lulju 2013. Peter HUSTINX Il-Kontrollur Ewropew għall-Protezzjoni tad-Data

(1) COM(2013) 95 finali.

(2) COM(2013) 97 finali.

(3) COM(2013) 96 finali.

(4) “Ewropa miftuħa u sigura għas-servizz u l-protezzjoni taċ-ċittadini” (ĠU C 115, 4.5.2010, p. 1).

(5) Komunikazzjoni tal-25 ta’ Ottubru 2011 mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni dwar “Fruntieri intelliġenti – alternattivi u t-triq ’il quddiem” (COM (2011) 680 finali).

(6) Komunikazzjoni mill-Kummissjoni dwar il-fruntieri intelliġenti, iċċitata hawn fuq, p. 7.

(7) EUCO 23/11.

(8) Il-Grupp ta’ Ħidma tal-Artikolu 29, stabbilit skont id-Direttiva 95/46/KE, huwa magħmul minn rappreżentant ta’ kull awtorità nazzjonali għall-protezzjoni tad-dejta, il-KEPD u rappreżentant tal-Kummissjoni Ewropea. Huwa għandu status konsultattiv u jaġixxi indipendentement. L-ittra tat-12 ta’ Ġunju 2012 tal-Grupp ta’ Ħidma lis-Sinjura Cecilia Malmström dwar il-fruntieri intelliġenti hija disponibbli fuq http://ec.europa.eu/justice/data-protection/article-29/documentation/other-document/files/2012/20120612_letter_to_malmstrom_smart-borders_en.pdf

(9) Il-Grupp ta’ Ħidma tal-Artikolu 29, Opinjoni 05/2013 dwar il-Fruntieri Intelliġenti. http://ec.europa.eu/justice/data-protection/article-29/documentation/opinion-recommendation/files/2013/wp206_en.pdf

(10) Opinjoni tal-KEPD tas-7 ta’ Lulju 2011, disponibbli fuq http://www.edps.europa.eu/EDPSWEB/webdav/site/mySite/shared/Documents/Consultation/Opinions/2011/11-07-07_Migration_EN.pdf

(11) Komunikazzjoni tal-4 ta’ Mejju 2011 mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni dwar il-migrazzjoni (COM (2011) 248/3).

(12) Kummenti Preliminari tal-KEPD tat-3 ta’ Marzu 2008, disponibbli fuq http://www.edps.europa.eu/EDPSWEB/webdav/site/mySite/shared/Documents/Consultation/Comments/2008/08-03-03_Comments_border_package_EN.pdf

(13) Komunikazzjonijiet mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar “It-tħejjija tal-passi li jmiss fil-ġestjoni tal-fruntieri fl-Unjoni Ewropea” (COM (2008) 69 finali); “Eżaminazzjoni dwar il-ħolqien ta’ Sistema Ewropea ta’ Sorveljanza għall-Fruntieri (EUROSUR)” (COM (2008) 68 finali) u “Rapport dwar l-evalwazzjoni u l-iżvilupp futur tal-Aġenzija FRONTEX”, COM (2008) 67 finali.

(14) Konsultazzjonijiet tal-KEPD dwar il-pakkett tal-fruntieri Intelliġenti u implikazzjonijiet tal-protezzjoni tad-dejta, Brussell, 10 ta’ April 2013, Post: EDPS Building, Rue Montoyer 30, Brussells. Ara s-sommarju fuq: http://www.edps.europa.eu/EDPSWEB/webdav/site/mySite/shared/Documents/EDPS/PressNews/Events/2013/13-04-10_Summary_smart_borders_final_EN.pdf

(15) Ara l-Memorandum ta’ Spjegazzjoni tal-proposta EES.

(16) Il-Programm ta’ Stokkolma – Ewropa miftuħa u sigura għas-servizz u l-protezzjoni taċ-ċittadini (ĠU C 115, 4.5.2010, p. 1).

(17) Ara r-Regolament (UE) Nru 603/2013 tal-Parlament Ewropew u tal-Kunsill tas-26 ta’ Ġunju 2013 dwar l-istabbiliment tal-‘Eurodac’ għat-tqabbil ta’ marki tas-swaba’ għall-applikazzjoni effettiva tar-Regolament (UE) Nru 604/2013 li jistabbilixxi l-kriterji u l-mekkaniżmi biex ikun iddeterminat l-Istat Membru responsabbli biex jeżamina applikazzjoni għall-protezzjoni internazzjonali ddepożitata f’wieħed mill-Istati Membri minn ċittadin ta’ pajjiż terz jew persuna apolida u dwar talbiet għat-tqabbil ma’ dejta tal-Eurodac mill-awtoritajiet tal-infurzar tal-liġi tal-Istati Membri u mill-Europol għall-finijiet ta’ infurzar tal-liġi, u li jemenda r-Regolament (UE) Nru 1077/2011 li jistabbilixxi Aġenzija Ewropea għat-tmexxija operattiva tas-sistemi tat-Teknoloġija tal-Informatika fuq skala kbira fl-ispazju ta’ libertà, sigurtà u ġustizzja (ĠU L 180, 29.6.2013 p. 1).

(18) Ara r-Regolament (KE) Nru 767/2008 tal-Parlament Ewropew u tal-Kunsill tad-9 ta’ Lulju 2008 dwar is-Sistema ta’ Informazzjoni dwar il-Viża (VIS) u l-iskambju ta’ dejta bejn l-Istati Membri dwar viżi għal perjodu qasir (Regolament VIS) (ĠU L 218, 13.8.2008 p. 60).

(19) Ara r-Regolament (KE) Nru 1987/2006 tal-Parlament Ewropew u tal-Kunsill tal-20 ta’ Diċembru 2006 dwar l-istabbiliment, it-tħaddim u l-użu tas-sistema ta’ informazzjoni ta’ Schengen tat-tieni ġenerazzjoni (SIS II) (ĠU L 381, 28.12.2006 p. 4).

(20) Ara dok. tal-Kunsill Nru 8018/13, in-Nota tal-Presidenza lill-Kumitat Strateġiku dwar l-Immigrazzjoni, il-Fruntieri u l-Ażil/Kumitat Imħallat (UE-L-Islanda/il-Liechtenstein/in-Norveġja/l-Isvizzera), 28 ta’ Marzu 2013 dwar il-Pakkett dwar il-Fruntieri Intelliġenti. http://www.statewatch.org/news/2013/apr/eu-council-smart-borders-8018-13.pdf

(21) Opinjoni tal-KEPD tal-10 ta’ Lulju 2009 dwar il-Komunikazzjoni mill-Kummissjoni lill-Parlament Ewropew u lill-Kunsill dwar l-ispazju ta’ libertà, sigurtà u ġustizzja għas-servizz taċ-ċittadini (ĠU C 276, 17.11.2009, p. 8.).

(22) ĠU C 83, 30.3.2010, p. 389.

(23) Kunsill tal-Ewropa, ETS No 5, 4.11.1950.